Document ID: 32014D0927

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Δεκεμβρίου 2014
για την τροποποίηση της εκτελεστικής απόφασης 2013/770/ΕΕ με σκοπό τη μετατροπή του «Εκτελεστικού Οργανισμού για τους Καταναλωτές, την Υγεία και τα Τρόφιμα» σε «Εκτελεστικό Οργανισμό για τους Καταναλωτές, την Υγεία, τη Γεωργία και τα Τρόφιμα»
(2014/927/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (1), και ιδίως το άρθρο 3,
Εκτιμώντας τα ακόλουθα:
(1)
Με την εκτελεστική απόφαση 2013/770/ΕΕ της Επιτροπής (2), η Επιτροπή ίδρυσε τον Εκτελεστικό Οργανισμό για τους Καταναλωτές, την Υγεία και τα Τρόφιμα («ο Οργανισμός») και του ανάθεσε τη διαχείριση των ενωσιακών προγραμμάτων στον τομέα των καταναλωτών και της υγείας για την περίοδο 2014 έως 2020 και τη διαχείριση των μέτρων κατάρτισης σε θέματα ασφάλειας τροφίμων που καλύπτονται από την οδηγία 2000/29/ΕΚ του Συμβουλίου (3) και τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (4). Ο Οργανισμός έχει αποδείξει την αποτελεσματικότητα και την αποδοτικότητά του.
(2)
Στην ανακοίνωσή της, της 29ης Ιουνίου 2011, «Προϋπολογισμός για την Ευρώπη 2020» (5), η Επιτροπή πρότεινε να χρησιμοποιηθεί η εναλλακτική δυνατότητα πιο εκτεταμένης προσφυγής στους υφιστάμενους εκτελεστικούς οργανισμούς για την εφαρμογή προγραμμάτων της Ένωσης στο επόμενο πολυετές δημοσιονομικό πλαίσιο.
(3)
Η διαχείριση των ενεργειών ενημέρωσης και προώθησης για τα γεωργικά προϊόντα που υλοποιούνται στην εσωτερική αγορά και σε τρίτες χώρες στο πλαίσιο του κανονισμού (ΕΕ) αριθ. 1144/2014 του Ευρωπαϊκού Κοινοβουλίου και του Συμβουλίου (6) περιλαμβάνει την εκτέλεση έργων τεχνικού χαρακτήρα τα οποία δεν συνεπάγονται τη λήψη πολιτικών αποφάσεων, ενώ απαιτούν υψηλό επίπεδο τεχνικής και χρηματοοικονομικής εμπειρογνωμοσύνης σε όλη τη διάρκεια υλοποίησης του έργου.
(4)
Η ανάλυση κόστους-οφέλους (7) που πραγματοποιήθηκε σύμφωνα με το άρθρο 3 παράγραφος 1 του κανονισμού (ΕΚ) αριθ. 58/2003 με στόχο την αξιολόγηση των ωφελειών και του κόστους της ανάθεσης τμημάτων των προγραμμάτων δαπανών της Ένωσης για τα έτη 2014-2020 σε εκτελεστικούς οργανισμούς κάλυψε τη διαχείριση των καθηκόντων σύμφωνα με τον κανονισμό (ΕΕ) αριθ. 1144/2014. Η ανάλυση κόστους-οφέλους προσαρμόστηκε από την Επιτροπή για περαιτέρω βελτίωση της αποδοτικότητας και συμπληρώθηκε με επιπλέον μείωση του προσωπικού στο επίπεδο της Επιτροπής για να εξασφαλιστεί γενική δημοσιονομική ουδετερότητα με την αντιστάθμιση της αύξησης των δαπανών σε επιπλέον ανθρώπινους πόρους στους εκτελεστικούς οργανισμούς μέσω της μείωσης του αντίστοιχου επιπέδου πόρων στην Επιτροπή. Η εργασία αυτή έχει ήδη ενσωματώσει τους πόρους που συνδέονται με την ανάθεση του εν λόγω προγράμματος. Η ανάλυση κόστους-οφέλους έδειξε ότι η ανάθεση στον Οργανισμό ορισμένων καθηκόντων εκτέλεσης όσον αφορά ενέργειες ενημέρωσης και προώθησης υπέρ των γεωργικών προϊόντων είναι δυνατόν να προσπορίσει σημαντικά ποιοτικά και ποσοτικά οφέλη σε σύγκριση με την επιλογή της μη ανάθεσης, κατά την οποία οι υπηρεσίες της Επιτροπής θα διαχειρίζονται τις πτυχές αυτές. Τα καθήκοντα αυτά είναι θεματικά σύμφωνα με την εντολή και την αποστολή του Οργανισμού. Ο Οργανισμός έχει ήδη αναπτύξει τεχνογνωσία, δεξιότητες και ικανότητες, οι οποίες σχετίζονται άμεσα με τα εν λόγω καθήκοντα. Δεδομένου του σχετικά μικρού μεγέθους του, ο Οργανισμός είναι σε θέση να αναλάβει καθήκοντα που σχετίζονται με ένα πρόγραμμα με παρόμοιο τρόπο διαχείρισης. Επιπλέον, η διαχείριση μέσω του Οργανισμού θα αυξήσει την προβολή της παρέμβασης της Ένωσης σε αυτόν τον τομέα. Τα νέα καθήκοντα θα μπορούν να ασκούνται αξιοποιώντας τους υφιστάμενους διαύλους επικοινωνίας και προβολής του Οργανισμού. Επιπλέον, με την ανάληψη των νέων καθηκόντων ο Οργανισμός θα διαχειρίζεται μεγαλύτερους προϋπολογισμούς και θα αυξήσει το μέγεθός του σε επίπεδο που θα του επιτρέπει να αναπτυχθούν περαιτέρω συνέργειες.
(5)
Λόγω του χρονοδιαγράμματος της θέσπισης του κανονισμού (ΕΕ) αριθ. 1144/2014, η εντολή του οργανισμού όπως ορίζεται στην εκτελεστική απόφαση 2013/770/ΕΕ δεν κάλυπτε την ανάθεση του νέου αυτού προγράμματος.
(6)
Με σκοπό να αντικατοπτρίζονται στην ονομασία του τα εν λόγω επιπρόσθετα καθήκοντα, ο Οργανισμός θα πρέπει να μετονομαστεί σε Εκτελεστικό Οργανισμό για τους Καταναλωτές, την Υγεία, τη Γεωργία και τα Τρόφιμα.
(7)
Συνεπώς, η εκτελεστική απόφαση 2013/770/ΕΕ θα πρέπει να τροποποιηθεί αναλόγως.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής εκτελεστικών οργανισμών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Η εκτελεστική απόφαση 2013/770/ΕΕ τροποποιείται ως εξής:
1)
Το άρθρο 1 αντικαθίσταται από το ακόλουθο κείμενο:
«Άρθρο 1
Σύσταση
Ιδρύεται ο Εκτελεστικός Οργανισμός για τους Καταναλωτές, την Υγεία, τη Γεωργία και τα Τρόφιμα (“ο Οργανισμός”), ο οποίος αντικαθιστά και διαδέχεται τον εκτελεστικό οργανισμό που συστάθηκε με την απόφαση 2004/858/ΕΚ από την 1η Ιανουαρίου 2014 έως τις 31 Δεκεμβρίου 2024. Το καταστατικό του διέπεται από τον κανονισμό (ΕΚ) αριθ. 58/2003.»
.
2)
Στο άρθρο 3 παράγραφος 1 πρώτο εδάφιο, προστίθεται το ακόλουθο στοιχείο δ):
«δ)
ενέργειες ενημέρωσης και προώθησης υπέρ των γεωργικών προϊόντων που υλοποιούνται στην εσωτερική αγορά και σε τρίτες χώρες.»
.
Βρυξέλλες, 17 Δεκεμβρίου 2014.

Labels: 0
3
15
6